नयाँ प्रशिक्षकपछि युनाइटेडको शतप्रतिशत
ओले गनर सोल्ससारको म्यानचेस्टर युनाइटेडले बुधबार इंग्लिस प्रिमियर लिगका पछिल्ला ४ खेलमा शतप्रतिशत जित निकालेको छ ।
लन्डन — ओले गनर सोल्ससारको म्यानचेस्टर युनाइटेडले बुधबार इंग्लिस प्रिमियर लिगका पछिल्ला ४ खेलमा शतप्रतिशत जित निकालेको छ ।यसका लागि उसले न्युकासल युनाइटेडलाई हराउँदै चौथो स्थानमा चेल्सीसँगको दूरी छोट्याएको छ । जोसे मोउरिन्होलाई बर्खास्त गरेर व्यवस्थापकमा पूर्व खेलाडी सोल्ससारलाई ल्याएयता म्यानचेस्टरले आफूलाई पूर्णत: परिवर्तन गरेको छ । यसबीच सुरुआती तीन खेलमा युनाइटेडले १२ गोल गरेको छ ।तर यसपल्ट साउथह्याम्पटनलाई २–० ले हराउन भने युनाइटेडले संघर्ष गर्नुपर्‍यो । सेन्ट जेम्स पार्कमा प्राप्त जितपछि छैटौं स्थानको म्यानचेस्टरसँग ३८ अंक भएको छ । यो आर्सनलसँग ३ अंकको दूरीमात्र हो । यस्तै म्यानचेस्टर चेल्सीभन्दा ६ अंकले पछाडि छ । दोस्रो हाफको बीचतिर सब्स्टिच्युटका रूपमा मैदान छिरेका रोमेलु लुकाकुले गोलको खाता खोलेयता मार्कस रसफोर्डले फ्रि–किकमा दोस्रो गोल थपे । खेलले एक घण्टा छोएयता सोल्ससारले लुकाकुसँगै एलेक्सिस सान्चेजलाई मैदानमा उतारेका थिए ।यसले खेलमा परिवर्तन आयो । खेल म्यानचेस्टरको पक्षमा रह्यो । यसका लागि खेलमा कुनै गोल नखानु पनि उत्तिकै महत्त्वपूर्ण रह्यो । ‘अन्तत: हामीले आज गोल खाएनौं,’ सोल्ससारले भने, ‘आज हाम्रो प्रदर्शन निकै व्यावसायिक रह्यो । हामीले आज सिद्ध गर्‍यौं, हाम्रो अग्रपंक्ति मात्र होइन, रक्षापंक्ति पनि बलियो छ ।’ उनी यस जितका क्रममा सन् १९४६ यता आफ्नो सुरुआती चार खेल जित्ने पहिलो व्यवस्थापक भएका छन् । यसअघि यो उपलब्धि म्याट बसबाइको नाममा थियो ।चेल्सीका लागि भने बुधबार बिर्सनलायक रह्यो । माउरिजियो सारीको टिमले साउथह्याम्पटनसँग गोलरहित बराबरी खेल्यो । स्टानफोर्ड ब्रिजको पाएको यो खराब नतिजापछि चेल्सीलाई विश्वस्तरीय स्ट्राइकर आवश्यक परेको प्रस्ट भएको छ । ‘टिमका लागि फरवार्डको समस्या छ । खेलमा हामी नियन्त्रण त राख्छौं तर गोल गर्न सकिरहेका छैनौं । सुरुमै गोल गर्न सकिएन भने टिम दबाबमा आउँछ, हाम्रो समस्या त्यही हो,’ सारीले भने ।बर्नमाउथमा वाटफोर्डविरुद्ध भएको खेल भने ३–३ को बराबरीमा छुट्यो । यस्तै ब्राइटन र वेस्ट ह्यामले पनि २–२ को बराबरी खेले । यस्तै १० खेलाडीमा सीमित हडर्सफिल्ड भने घरमा बर्नलीसँग २–१ ले पराजित रह्यो । त्यस खेलमा बर्नली पनि अन्त्यमा १० खेलाडीमा समेटिएको थियो । क्रिस्टल प्यालेसले भने राम्रो खेलिरहेको वोल्भसलाई उसकै घरमा २–० ले हराएर अंकतालिकाको पुछारमा आफ्नो स्थान मजबुत गरेको छ ।